A (EU) 2019/33 felhatalmazáson alapuló bizottsági rendelet 17. cikkének (2) és (3) bekezdésében említett, egy borágazati elnevezéshez tartozó termékleírás standard módosításának jóváhagyásáról szóló értesítés közzététele.

(2020/C 44/08)

Ezen értesítés közzétételére a (EU) 2019/33 (1) felhatalmazáson alapuló bizottsági rendelet 17. cikke (5) bekezdésének megfelelően kerül sor.

ÉRTESÍTÉS STANDARD MÓDOSÍTÁS JÓVÁHAGYÁSÁRÓL

„Savennières Roche aux Moines”

PDO-FR-A0982-AM01

Az értesítés időpontja: 2019.11.14.

A JÓVÁHAGYOTT MÓDOSÍTÁS LEÍRÁSA ÉS INDOKOLÁSA

1. Földrajzi terület

Az I. fejezet IV. szakaszának 1. pontjában az „A szőlő szüretelése, a borok erjesztése, készítése és érlelése Maine-et-Loire megye alábbi településének területén történik:” mondatrész helyébe az „Az előállítás valamennyi műveletére a földrajzi területen kerül sor, amelynek területe – a 2018. évi hivatalos földrajzi kódex (Code officiel géographique) alapján – az alábbi települések területét foglalja magában:” mondatrész lép. Ezenfelül a szöveg a következő mondattal egészül ki: „A földrajzi területet ábrázoló kartográfiai dokumentumok megtekinthetők az Institut national de l’origine et de la qualité honlapján.”.

A földrajzi területre vonatkozó pont javasolt megszövegezésének célja, hogy egyszerűbbé tegye a bemutatást, és megszüntesse a mondatok megfogalmazásával kapcsolatos bizonytalanságokat (erjesztés, borkészítés, érlelés stb.).

Szövegezésbeli módosítás: a közigazgatási egységek új jegyzéke figyelembe veszi a termékleírás jóváhagyása óta történt településegyesítéseket vagy a közigazgatási övezeti besorolás egyéb változásait. A nagyobb jogbiztonság érdekében ezt a jegyzéket megfeleltetik az INSEE által évente kiadott hivatalos földrajzi kódex hatályos változatának. A földrajzi terület kiterjedése továbbra is pontosan ugyanakkora.

Végül megemlítik, hogy a nyilvánosság jobb tájékoztatása érdekében az INAO honlapján elérhetők a földrajzi területet ábrázoló térképdokumentumok.

Az egységes dokumentum földrajzi területre vonatkozó 6. pontja ennek megfelelően módosul.

2. A földrajzi terület közvetlen szomszédságában lévő terület

Az 1. fejezet IV. szakaszának 3. pontjában a települések jegyzékének helyébe a következő szöveg lép:

Beaulieu-sur-Layon, Chaudefonds-sur-Layon, Rochefort-sur-Loire, Val-du-Layon (Saint-Aubin-de-Luigné volt önálló település egykori területe).

Ezáltal a jegyzék a termékleírás utolsó változatának hatálybalépése óta bekövetkezett különböző településegyesítéseket is tükrözi. A földrajzi terület közvetlen szomszédságában lévő terület kiterjedése továbbra is pontosan ugyanakkora.

Az egységes dokumentum kiegészítő feltételekre vonatkozó 9. pontja ennek megfelelően módosul.

3. A szüreti rend kihirdetése

Az 1. fejezet VII. szakasza 1. pontjának a) alpontjában az „A szüret kezdő időpontját a mezőgazdaságról és a tengeri halászatról szóló törvénykönyv D. 645-6. cikkének rendelkezései szerint határozzák meg. ” mondat törlésre kerül.

A szüret kezdő időpontját ma már nem szükséges meghatározni, mivel a termelőknek azóta számos olyan eszköz áll rendelkezésükre, melyek segítségével a szőlő érettségének fokát rendkívüli pontossággal megállapíthatják. Minden termelő hozzáfér egy sor – akár saját, akár közös tulajdonban lévő – olyan eszközhöz és berendezéshez, amely lehetővé teszi, hogy az egyes parcellákon a termelési célok szerint pontosan meghatározza a betakarítás optimális kezdő időpontját.

Ez a módosítás nem érinti az egységes dokumentumot.

4. Pincekapacitás

Az 1. fejezet IX. szakasza 1. pontjának e) alpontjában a: „Minden termelő esetében a rendelkezésre álló pincekapacitás az öt utolsó év átlagos hozamának legalább 1,4-szerese.” mondat helyébe a következő mondat lép: „Minden termelő esetében a rendelkezésre álló pincekapacitás az öt utolsó évben előállított bor átlagtérfogatának legalább 1,4-szerese.”

A termékleírásban nem (hl-ben vagy m3-ben kifejezett) térfogatkapacitásra, hanem hozamra, azaz a termésmennyiség és a termelési terület (pl. hl/ha-ban kifejezett) hányadosára történt hivatkozás. A javasolt módosítás anélkül teszi lehetővé ennek a mennyiséggel kapcsolatos következetlenségnek az orvoslását, hogy érdemben bármin is változtatna (a minimális mennyiség továbbra is a gazdaság által az előző gazdasági évek folyamán borrá feldolgozott átlagos mennyiség 1,4-szeresében került megállapításra).

Ez a módosítás nem érinti az egységes dokumentumot.

5. Kapcsolat a földrajzi területtel

A „Société Agricole et Industrielle d’Angers” folyóirat címe az „Agricole” szóval egészül ki, mert hiányos volt. A javasolt módosítás ezt a hiányosságot pótolja.

Az egységes dokumentum földrajzi területtel való kapcsolatra vonatkozó 8. pontja ennek megfelelően módosul.

6. Nyilvántartás-vezetés

A 2. fejezet II. szakaszának 3. pontjában a „potenciális” kifejezés helyébe a „természetes” szó lép.

Az Anjou-Saumur térség összes termékleírásában alkalmazott egységes szerkesztési elvvel összhangban a „potenciális alkoholtartalom” vagy „alkoholfok” kifejezések helyébe a „térfogatszázalékban kifejezett természetes alkoholtartalom” megfogalmazás lép. Ezek a módosítások érthetőbbé teszik a termékleírásokat. A nyilvántartások vezetésére vonatkozó rendelkezések összehangolása azt a célt szolgálja, hogy megkönnyítse a vizsgálati terv elkészítését és e nyilvántartások ellenőrzését.

Ez a módosítás nem érinti az egységes dokumentumot.

7. Főbb ellenőrizendő pontok

A 3. fejezetet az Anjou-Saumur térség termékleírásaiban szereplő főbb ellenőrizendő pontok egységes megszövegezése érdekében átdolgozták.

Ez a módosítás nem érinti az egységes dokumentumot.

EGYSÉGES DOKUMENTUM

1. A termék elnevezése

Savennières Roche aux Moines

2. A földrajzi árujelző típusa

OEM – oltalom alatt álló eredetmegjelölés

3. A szőlőből készült termékek kategóriái

1. Bor

4. A bor(ok) leírása

A borok csendes száraz, félédes vagy édes fehérborok, amelyek főbb analitikai jellemzői a következők: – a száraz borok térfogatszázalékban kifejezett minimális természetes alkoholtartalma 12,5 %; – az egyéb borok térfogatszázalékban kifejezett minimális természetes alkoholtartalma 15,5 %; – erjesztés után a száraz borok erjeszthetőcukor-tartalma (glükóz és fruktóz) literenként legfeljebb 4 gramm. Az erjesztés után a félédes borok erjeszthetőcukor-tartalma (glükóz és fruktóz) literenként legalább 30 gramm. – az illósavtartalom, az összes savtartalom és az összes kén-dioxid-tartalom értékeit a közösségi jogszabályok állapítják meg. A borok fehérborok és többnyire száraz borok. Halványsárga, esetenként zöldes árnyalatú aranysárga színük különleges eleganciát kölcsönöz a boroknak. Összetett és finom illatukban a virágos aromákhoz gyakran leheletnyi ásványossággal felfokozott, gyümölcsösebb illatjegyek társulnak. Ízleléskor tapasztalható ízük telt, édes és a nehézséget mindig elűző, cseppnyi élénkséget mutat. Amikor egy-egy évben az időjárás elősegíti a nemes rothadás kialakulását, a termelők nemesedő borokat tudnak készíteni, amelyek erjeszthető cukrai a botrytis cinerea hatására idővel különleges és összetett zamattá alakulnak.

Általános analitikai jellemzők Maximális összes alkoholtartalom (térfogatszázalék) Minimális tényleges alkoholtartalom (térfogatszázalék) 11,5 Minimális összes savtartalom Maximális illósavtartalom (milliekvivalens/liter) Összes kén-dioxid-tartalom (milligramm/liter)

5. Borkészítési eljárások

a) Alapvető borászati eljárások

Különleges borászati eljárás

A szőlőt egészben öntik a présbe.

A folyamatos prések használata tilos.

Az alkoholtartalom növelésére irányuló minden művelet tilos. A leszüretelt termés vagy a bor bármely olyan hőkezelése tilos, amely során a hőmérséklet -5°C alá csökken vagy 40°C fölé emelkedik. A borok alkoholtartalmának részleges kivonására irányuló bármilyen kezelés alkalmazása tilos. Tilos fadarabokat használni. A fenti rendelkezéseken kívül a boroknak az alkalmazott borászati eljárások tekintetében meg kell felelniük a közösségi szinten, valamint a mezőgazdaságról és a tengeri halászatról szóló törvénykönyvben meghatározott kötelezettségeknek.

A borokat legalább a szüret évét követő év június 15-ig érlelni kell.

Művelési gyakorlat

A szőlőültetvényeken a minimális ültetési sűrűség hektáronként 5000 tőke. A sorok közötti távolság legfeljebb 2 méter lehet, míg az egy soron belül található szőlőtőkék közötti távolságnak legalább 1 méternek kell lennie. A szőlőtőkék metszése legkésőbb április 30-ig – vegyes metszéssel történik tőkénként legfeljebb 10 rügy meghagyásával; vagy – Royat-kordonműveléssel történik, legfeljebb 12 rügy meghagyásával. A 11–12 leveles állapotnak megfelelő fenológiai szakaszban az adott évi termőágak száma tőkénként legfeljebb 8 lehet.

A felfuttatott lombállomány magassága – azaz a talajfelszíntől legalább 0,40 méterre kialakított alsó lombhatár, valamint a támrendszer legfelső huzalja felett legalább 0,20 méterre található, a vesszők metszésével kialakított felső határvonal között mért magasság – a sorok közötti távolság legalább 0,6-szorosa.

Az öntözés tilos.

A szőlőt kézzel szüretelik, amely során a tőkén lévő fürtöket legalább kétszer válogatják. Tilos szüretelőgépet használni.

Tilos csigás ürítésű szőlőszállító kocsikat használni.

b) Maximális hozamok

száraz borok

35 hektoliter hektáronként

félédes és édes borok

30 hektoliter hektáronként

6. Körülhatárolt földrajzi terület

Az előállítás valamennyi műveletére a földrajzi területen kerül sor, amelynek területe – a 2018. évi hivatalos földrajzi kódex (Code officiel géographique) alapján – az alábbi települések területét foglalja magában: Savennières.

7. Fő szőlőfajták

Chenin B

8. A kapcsolat(ok) leírása

1. A földrajzi területre vonatkozó információk

a) A kapcsolathoz hozzájáruló természeti tényezők leírása

A „Roche aux Moines” (szerzetesek sziklája) a „Savennières” ellenőrzött eredetmegjelölés híres dűlőjét jelöli. Az Angers-tól nagyjából tizenkét kilométerre nyugatra elterülő területet mindig is a szóban forgó ellenőrzött eredetmegjelölés ékességének tekintették. A domboldal, amely valójában egy sziklafok, a Loire-t uraló armorikai talapzat csúcsos kiszögellése. Keletről a „Coulée de Serrant” nevű terület, nyugatról pedig a „Les Forges”-ra nyíló völgy határolja, amely elválasztja a „Moulin du Gué” (Gué malom) domboldalától. Körülhatárolt területe körülbelül 35 hektár. A domboldal felső része szelíd lejtésű és déli fekvésű. Lejtése a domboldal alsó részén és a „Moulin du Gué”-re néző nyugati részén meredekebb.

A földtani képződmények az Armorikai-hegységhez tartoznak. A talajok főként a késő-ordoviciumtól a kora-devon korig terjedően kialakult palás és palás-homokköves képződményekből származnak. Helyenként vulkáni telérek jelennek meg, amelyek kezdetben savanyú anyaga riolit kőzeteket hozott létre. Ez a kemény szikla a domboldal egy pontján láthatóan kibúvik a felszínre, és a terület erről kapta a nevét. A plató első részén található néhány parcellán a talajt vékony rétegben negyedkori eolikus homok fedi. A domboldalakon az anyakőzet többnyire nagyon közel van a felszínhez. A talajok általában sekélyek, gyenge termőképességűek és nagyon sok követ tartalmaznak. Vízelvezető képességük nagy és kicsi a vízkészletük.

A „Roche aux Moines” éghajlata az Anjou-borvidék éghajlati viszonyaival egyező, óceáni éghajlat. A nyugaton húzódó Mauges-i dombvonulat főnhatással árnyalja ezt az óceáni jelleget. A nedves szelektől védett területeken az éves átlagos csapadékmennyiség jellemzően 600 milliméter, míg a Mauges-i dombokon meghaladja a 800 millimétert. A csapadékmennyiség közötti eltérés még markánsabb a szőlő vegetációs időszakában, különösen júniustól a szüreti időszakig terjedően. Az éves átlaghőmérsékleti értékek viszonylag magasak (kb. 12°C). Ezek a jellegzetességek mezoklimatikus viszonylatban felerősödnek. A déli fekvésű, meredek lejtőkön optimálisan kiaknázható a napsütés, mérsékelt a levegő nedvességtartalma és jó a parcellák szellőzése.

A Loire fontos szerepet tölt be azzal, hogy a domboldal uralkodó szeleknek kitett közvetlen környezetében hőszabályozóként működik, és ezáltal magasan tartja az éjjeli hőmérsékleteket. A folyó abban is nagy szerepet játszik, hogy a szüreti időszakban elősegíti a botrytis cinerea fejlődéséhez elengedhetetlen hajnali ködök megjelenését.

b) A kapcsolathoz hozzájáruló emberi tényezők leírása

A „Roche aux Moines” név a XII. századból származik és azóta is folyamatosan használják. A név akkor jelent meg, amikor Buhard lovag birtokát 1130 körül az angers-i Szent Miklós-apátság szerzeteseinek adták, akik azt szőlővel ültették be. 1214. július 2-án itt vívták meg az első bouvines-i csatát. A sűrűn ültetett szőlőktől lelassított angol lovagok vereséget szenvedtek VIII. Lajos csapataitól. A „Roche aux Moines” domboldal szerzetesi tulajdonban maradt, ahol a szőlőművelés a nagy francia forradalomig a szerzetesek igényei szerint fejlődött. A nagy presztizsű helyet ekkor olyan tulajdonosok vették át, akik minőségi borokat akartak előállítani.

A szüntelenül a fejlődést kereső Pierre Guillory (1796-1878) jelentős mértékben meghatározta a szőlőültetvény életét. Fogékony volt a műszaki újdonságok iránt és fontosnak tartotta, hogy megossza eredményeit, így tovább öregbítette „Roche aux Moines” hírnevét. A domboldalon olyan teraszokat alakított ki, mint amilyeneket a Léman-tó partjain látott. A vashuzalos és palakőoszlopos támrendszerrel is kísérletezett, hogy elősegítse a chenin B szőlőfürtök szellőzését. A kén használatával és a korai rügynyesés módszerével is foglalkozott. A szüretelési és préselési technikákkal kapcsolatos kutatásainak eredményeit igen hamar a többi termelő is átvette. 1861-ben egyébként a következőket írta a „Bulletin de la Société Agricole et Industrielle d’Angers” (az angers-i mezőgazdasági és ipari társaság közlönye) című lapban: „A szüretre – ritka kivételekkel – októberben kerül sor, amikor látható, hogy a szőlő érettsége a lehető legtökéletesebb, és hogy a rothadás a termés legalább egynegyedét érinti.” Szavai egyébként megerősítik Odart gróf észrevételeit, aki 1845-ben a következőket írta a „Traité des cépages” (Értekezés a szőlőfajtákról) című művében: „Az a feltétel is fontos, hogy a szőlőt csak olyan túlérett állapotban szüretelik le, mint amilyen állapotba Mindenszentek környékén kerül, amikor az esők által megpuhított héj elüszkösödik.” A termelők itt igen hamar rájöttek, hogy ezt a fajtát előrehaladott érési állapotban és minden egyes fürtre külön figyelmet fordítva érdemes leszüretelni.

2. A termék minőségére és jellemzőire vonatkozó információk

A borok fehérborok és többnyire száraz borok.

Halványsárga, esetenként zöldes árnyalatú aranysárga színük különleges eleganciát kölcsönöz a boroknak. Összetett és finom illatukban a virágos aromákhoz gyakran leheletnyi ásványossággal felfokozott, gyümölcsösebb illatjegyek társulnak. Ízleléskor tapasztalható ízük telt, édes és a nehézséget mindig elűző, cseppnyi élénkséget mutat.

Amikor egy-egy évben az időjárás elősegíti a nemes rothadás kialakulását, a termelők nemesedő borokat tudnak készíteni, amelyek erjeszthető cukrai a botrytis cinerea hatására idővel különleges és összetett zamattá alakulnak.

3. Ok-okozati összefüggések

A Loire fölé magasodó, köves és silány talajú, durva domboldal sajátos tulajdonságait leginkább a szőlőtermesztés révén lehet hasznosítani. A chenin B fajta kedvező környezetre lel ezen a domboldalon, amint az emberek megfelelően művelik (rövidcsapos metszés, hektáronként 30 hektoliterre korlátozott hozam, szigorú szabályok szerint, a fürtök gondos válogatásával végzett szüretelés). A vékony talajjal párosuló domborzat következtében a parcellák gépi karbantartására vagy füvesítésére és a növényvédő szerek kontrollált bevitelére van szükség, amelyek elpusztíthatják az életet az altalajban és veszélybe sodorhatják a parcellák bortermelési célú használatát.

A szokások a termelők által – többek között a szüretelés terén – szerzett tapasztalatokról tanúskodnak. Az erős karakteres jelleg hangsúlyozásának szándékát tükrözi, hogy a terméshozamot a talaj termőképességéhez igazítják és kizárják az alkoholtartalom növelésére irányuló eljárásokat. E kivételes finom fehérbor eredetiségének megőrzéséhez a legnagyobb pontosságra van szükség mind a préselési technikák terén, az alapanyag valamennyi tulajdonságának megőrzése érdekében, mind pedig a hagyományos borkészítési eljárások terén, a termék végső tulajdonságainak biztosítása érdekében.

1956-ban Pierre Bréjoux a következőket írta a „Roche aux Moines” borokról a „Les Vins de Loire” (A Loire-menti borok) című könyvében: „Ezek a borok a Loire nagyurai és Franciaország borászati kincsének büszkeségei.” A termelők, akik tudatában vannak annak a feladatnak, hogy biztosítaniuk kell és fenn kell tartaniuk a „Savennières Roche aux Moines” ellenőrzött eredetmegjelölés minőségét és hírnevét, egymással összefogva fáradoznak azon, hogy ez a bor a francia bortermelés egyik gyöngyszeme legyen.

9. További alapvető feltételek (csomagolás, címkézés, egyéb követelmények)

A földrajzi terület közvetlen szomszédságában lévő terület

Jogi keret:

Uniós jogszabályok

A további feltétel típusa:

A körülhatárolt földrajzi területen való előállítás tekintetében biztosított eltérés

A feltétel leírása:

A borok erjesztése, készítése és érlelése tekintetében biztosított eltérés kapcsán meghatározott, a földrajzi terület közvetlen szomszédságában lévő terület Maine-et-Loire megye következő településeinek területét foglalja magában a 2018. évi hivatalos földrajzi kódex alapján: Beaulieu-sur-Layon, Chaudefonds-sur-Layon, Rochefort-sur-Loire, Val-du-Layon (Saint-Aubin-de-Luigné volt önálló település egykori területe).

Címkézés

Jogi keret:

Nemzeti jogszabályok

A további feltétel típusa:

A címkézésre vonatkozó kiegészítő rendelkezések

A feltétel leírása:

Azokat a választható feliratokat, amelyek használatát a közösségi rendelkezések értelmében a tagállamok szabályozhatják, a címkéken akkora méretű karakterekkel kell feltüntetni, amelyek sem a magasság, sem a szélesség tekintetében nem haladják meg az ellenőrzött eredetmegjelölés nevét alkotó karakterek méretének kétszeresét.

Az ellenőrzött eredetmegjelölés neve a termékleírásban meghatározott feltételek mellett kiegészíthető a „Val de Loire” földrajzi névvel. A „Val de Loire” földrajzi név feltüntetésére használt karakterek mérete sem magasságban, sem szélességben nem haladhatja meg az ellenőrzött eredetmegjelölés nevét alkotó karakterek méretének kétharmadát.

A literenként legalább 30 gramm erjeszthetőcukor-tartalmú borok kereskedelmi okmányaiban, szállítólevelein és címkéin kötelezően fel kell tüntetni az egyes borok közösségi jogszabályokban meghatározottak szerinti erjeszthetőcukor-tartalmának (glükóz és fruktóz) megfelelő „moelleux” (félédes) vagy „doux” (édes) megjelölést. Ezeket a megjelöléseket a címkéken ugyanabban a látómezőben kell feltüntetni, ahol az ellenőrzött eredetmegjelölés neve szerepel.

A termékleíráshoz vezető link

https://info.agriculture.gouv.fr/gedei/site/bo-agri/document_administratif-24d5c8a6-052c-4f0b-83a4-14034aaad14c

(1) HL L 9., 2019.1.11., 2. O.